Debat om foreningen og fremtiden ved Marianne Harboe

(Dagsordenens punkt 7 ved generalforsamlingen 3.maj 2018)

Annie har bedt mig stå for dette oplæg, og det gør jeg gerne - Jeg skal prøve at sammenfatte forskellige synspunkter om vores forening lige fra de mest dommedags profetiske til de mest jubel optimistiske og håber, at mit oplæg giver svar på nogle af de spørgsmål, I måske sidder med.

Hans og jeg har været på hospicer over hele landet og talt med ,skrevet med, og mødt mange frivillige. Fornylig deltog vi i et bestyrelsesmøde, hvor fremtiden blev drøftet.

Jeg vil forsøge loyalt at fremlægge de mest markante holdninger, men når Annie har betroet mig dette hverv, ved hun også, at jeg ikke vil lægge skjul på, hvor jeg står. - Jeg hører til dem, der ser lyst på foreningens virke og fremtid, uden at jeg derfor er lallende jubeloptimist, der ikke er opmærksom på dilemmaer.

Det kan ikke undgås, at der for nogle af jer bliver gentagelser, men der er også nye medlemmer, og det er nødvendigt, at jeg kort opridser foreningens formål og gøremål, for at i kan få et ordentligt grundlag for, hvordan I forholder jer.

Foreningen har et todelt formål - jeg citerer fra vedtægterne:  “Foreningens overordnede formål er at styrke og uddybe kvaliteten i de frivilliges arbejde. Det er endvidere foreningens formål direkte og indirekte at yde støtte til projekter, der er til gavn for patienterne.”

Vi har i foreningens niårige historie haft 2  hovedprojekter: Netværksmøder, generalforsamling og årsmøde er det ene, og det angår første del af vores formålsparagraf - at styrke frivilligområdet. Med hensyn til den anden del, hvor målet  primært er at gøre gavn for patienter, har vi haft succes med  “Kunstnere i Hospice, “ som alle landets hospicer har taget imod siden 2010 og er glade for .

Kunstnere i Hospice,” lader alle til at være enige om, er et gode, hospicerne nødigt vil undvære.   Foreningens frivillige tovholdere er uundværlige for, at det hele løber godt af stablen.

Efter min opfattelse er det kun et fåtal, der ser buldersort på foreningens eksistensberettigelse. Det er altså netværksmøderne, der hos nogle er en vis skepsis omkring.

Især i den afgåede bestyrelse  er der sat spørgsmålstegn ved, om behovet for netværksmøder stadig er tilstede, da hospicerne lokalt selv tilbyder mange fine arrangementer og kurser for frivillige ...Men ..mange medlemmer giver udtryk for, at de I år har savnet netværksmøderne, der åbner mulighed for at mødes på tværs af hospicer og høre, hvordan andre frivillige griber deres opgaver an. Møderne giver fornyet inspiration ved at se og opleve andre hospicer, udveksle erfaringer med andre frivilliggrupper og samtidig få ny viden via mødernes foredrag, workshops og debatoplæg.

Alligevel er netværksmøderne, generalforsamling /årsmødet åbenbart for nogen noget, vi bare kan droppe.

Jeg vil sige det helt klokkeklart: Hvis den del af foreningens arbejde bortfalder, har vi i realiteten ingen forening, idet vi ikke længere opfylder formålet om at styrke og uddybe kvaliteten i det frivillige arbejde .

Konsekvensen vil være, at foreningen, som er en forening af og for frivillige, skal nedlægges, eller at vedtægterne skal omformuleres totalt, så foreningen kommer til at genopstå som en kunstnerforening i stedet for en frivillig forening .... Væk er så hele den oprindelige intention og ide med vores forening, hvor både den indbyrdes kontakt mellem frivillige, og den vigtige kontakt mellem tovholderne, os, og kunstnerne  har været krumtappen . Resultatet kan i så fald blive, at hvert enkelt hospice selv må organisere og bekoste kunstnerbesøgene, som ellers nu fungerer så fint i foreningens rammer.

Det har været et stille år, hvor bestyrelsens medlemmer af private og gode grunde har måttet vælge bestyrelsesarbejdet fra — men et enkelt stille år opvejer ikke de foregående otte, hvor det, vi satte os som mål: 3 årlige netværksmøder og 1 generalforsamling/ årsmøde er gennemført - Alle velbesøgte.

I år har jeg fået aftaler om tre netværksmøder med workshops omkring kreative aktiviteter: Et i Jylland på Gudenå Hospice, et på Hospice Fyn, og et på Hospice Sjælland. Tak til hospicerne og koordinatorerne for at de vil stå som værter.

Desuden vil jeg opfordre bestyrelsen til, at vi kan holde  tiårs jubilæumsfest et godt sted til Maj næste år. Vi håber at få kunstnere fra “Kunstnere i Hospice” til at komme og gøre dagen festlig, og vi vil, som vi plejer udover medlemmer, invitere koordinatorer, repræsentanter fra Hospice Forum og et par af vore trofaste donatorer.

Apropos Hospice Forum, så er der ingen grund til at skabe problemer, hvor der ingen problemer er !— Lad mig sige det sådan: Der er flere om at skabe så gode rammer som muligt for frivillige - hospicerne ,deres frivilligkoordinatorer, eventuelle støtteforeninger, Hospice Forum og os. Vi arbejder alle på forskellig vis og med forskellig fokus på samme gode sag. Jeg er sikker på, at vi alle er indstillet på samarbejde, når og hvis lejligheden byder sig.

Vibeke Ahlgren og jeg har haft flere gode samtaler. Vibeke er koordinator på Gudenå og formand for frivilligudvalget I Hospice Forum, og vi kan sagtens forestille os, at vi kan bruge hinanden.

Et par ord om økonomi: Det har alle årene været mig, der stod for at søge fonde. Jeg deler gerne arbejdet med andre, men ingen har haft interesse i det. Susanne Tang har også i alle årene deltaget i bestyrelsesmøderne og stået for økonomien, og det har hun gjort godt. Derfor er det mod alle kendsgerninger, at nogle mener, at vi ikke har penge nok. Det kan og vil jeg pure afvise. Der har altid været penge til alt det skiftende bestyrelser har besluttet at anvende midler til. - Intet projekt er skrottet grundet pengemangel. Skulle der opstå yderligere behov fremover, vil jeg med glæde forsøge at stampe flere midler op af jorden.

Og så skal andre af foreningens tiltag også lige nævnes: 60 frivillige skrev bogen: Tæt på Døden -Tæt på Livet. “ Den fik gode anmeldelser I pressen og er udsolgt. Maleudstyret til hospicerne er nogle allerede kommet godt fra start med at bruge, og så har I som medlemmer mulighed for at søge økonomisk støtte til relevante kurser. Endelig har vi nu ved Rikke Storms hjælp to hjemmesider: www.hospicefrivillige.dk, som de frivillige og bestyrelsen kan bruge som fællesforum( evt også hjemmsidens facebook gruppe”).

www.Kunstnere i Hospice.dk er den anden hjemmeside, hvor de oprindelige kataloger nu ligger digitalt og gør kommunikationen mellem tovholderne, os (Susanne Hans og mig ) og kunstnerne lettere.

“Liv og Død” prisen vi modtog I 2013 var en ekstra fjer I hatten.

Uden jer ingen forening!. Nogle har været med fra allerførste dag, og nogle er kommet til senere , men alle skal takkes for deres støtte. Hvis vores netværksmøder og årsmøder også fremover bliver lige godt besøgt, og “ Kunstnere  i Hospice” har lige så mange arrangementer som nu – ja, så er det jo et udtryk for, at også det, vi yder og fremover gerne vil yde, er værdifuldt både for hospice patienter, pårørende og frivillige —og så er der ingen ko på isen!

Egentlig synes jeg, at det er meget meget enkelt altsammen: Hvis ikke man mener, at foreningen har nogen nævneværdig betydning - ja så melder man sig ud, men hvis man omvendt synes, at vore forskellige tiltag har været til gavn og glæde , ja, så bakker man op ved sit medlemskab og er i øvrigt meget velkommen til at fortælle andre frivillige om foreningen hjemme i eget hospice. Vi skal ikke være en mammutforening, men også nye frivillige må gerne orienteres om os, så vi løbende fornyr os. For at få en fornemmelse af, hvor vi står, $vil Hans til slut bede om en tilkendegivelse af jeres holdning til foreningens fortsatte beståen.

-Nu er I velkomne til at stille spørgsmål og kommentere på mit oplæg- TAK fordi I lyttede.